Nordjyllands Politi har lørdag morgen afspærret Christiansgade i Aalborg, fordi hundepatruljer leder efter tekniske spor efter voldtægt.

En 23-årig kvinde anmeldte klokken 05.42 lørdag morgen, at hun var blevet voldtaget af to mænd i Christiansgade i Aalborg. Politiet har afspærret gaden, så hundepatruljer kan lede efter tekniske spor. Den 23-årige kvinde blev fundet af forbipasserende lørdag morgen. Hun græd og forklarede, at hun var blevet voldtaget. - Kvinden havde været i byen omkring banegården, og da hun går derfra bliver hun fulgt af to mænd, som antaster og forgriber sig på hende omkring Christiansgade, siger vagtchef Mogens Hougesen fra Nordjyllands Politi. Hundepatruljer leder lørdag efter tekniske spor på gerningsstedet. Den 23-årige kvinde skal gennemgå en personundersøgelse, så retsmedicinere kan sikre eventuelle genetiske spor efter voldtægten.